พม.เปิดครัวเสิร์ฟอาหารฟรีประชาชน ในพื้นที่ กทม. 38 จุด
เมื่อวันที่ 8 พ.ค. ที่กระทรวงการพัฒนาสังคมและความมั่นคงของมนุษย์ (พม.) นายจุติ ไกรฤกษ์ รมว.พม. กล่าวในการเป็นประธานเปิดกิจกรรมโครงการ ครัวกลาง พม. เราไม่ทิ้งกัน เพื่อช่วยเหลือกลุ่มเป้าหมายและประชาชนในชุมชนที่ขาดแคลนอาหาร ในสถานการณ์การแพร่ระบาดของโรคโควิด-19 พร้อมรับมอบวัตถุดิบในการประกอบอาหาร ได้แก่ ข้าวสาร ผักสด และเนื้อไก่สด รวมทั้งข้าวกล่อง จากภาคีเครือข่ายภาคเอกชน ประชาสังคม และประชาชน ว่า การตั้งครัวกลาง พม.มาจากความต้องการของชุมชน ตามที่ พม.ได้ลงพื้นที่สำรวจ 286 ชุมชนในกรุงเทพฯ ที่อยู่ในความรับผิดชอบ สถาบันองค์กรพัฒนาชุมชน (พอช.) และการเคหะแห่งชาติ (กคช.) พบปัญหาการขาดแคลนอาหารเนื่องจากไม่สามารถออกไปประกอบอาชีพได้ตามปกติ จึงได้จัดตั้งครัวกลาง พม. เราไม่ทิ้งกัน 38 จุด ในพื้นที่ กทม. เป็นคลังอาหารสำหรับช่วยเหลือประชาชนในชุมชน รวมทั้งกลุ่มเปราะบาง ได้แก่ เด็ก เยาวชน ผู้สูงอายุ และคนพิการ สำหรับการรับสิ่งของบริจาคของศูนย์รับบริจาค พม.มีการดำเนินงานด้วยความโปร่งใส สิ่งของบริจาคทุกอย่างเข้าออก มีการทำบัญชี นอกจากนี้ พล.อ.ประยุทธ์ จันทร์โอชา นายกรัฐมนตรี ยังได้สั่งการให้กองทัพบกจัดรถครัวเคลื่อนที่ 106 ทีม ให้บริการผู้ที่เดือดร้อนในกรุงเทพฯ เชื่อว่าจะบรรเทาความเดือดร้อนประชาชนได้ระดับหนึ่งนายจุติกล่าวถึงกรณีนายกรัฐมนตรีมอบให้ พม.เยียวยาประชาชนกลุ่มเปราะบาง ว่า พม.ได้ร่วมมือกับเอ็นจีโอและภาคประชาชนสำรวจประชาชนกลุ่มเปราะบาง อาทิ ผู้ตกงานที่ได้รับผลกระทบโดยตรงและทางอ้อม ผู้ตกหล่นไม่ได้รับเงินเยียวยา 5 พันบาท ไม่ได้อยู่ในระบบประกันสังคม และกระทรวงแรงงาน โดยเตรียมสรุปยอดภายในวันที่ 10 พ.ค.นี้ ก่อนเสนอที่ประชุมร่วมกระทรวงมหาดไทยวันที่ 15 พ.ค. ทั้งนี้ พม.กำลังทำเต็มที่เพื่อไม่ให้มีประชาชนตกหล่น สำคัญคือ ห้ามให้การช่วยเหลือซ้ำซ้อน ส่วนแนวทางเยียวยากลุ่มคนเปราะบางนั้น มี 2 ส่วนคือ 1.เข้าเกณฑ์ พม. อาทิ ขาดรายได้ ตกงาน จะได้เงินสงเคราะห์ครอบครัวละ 2 พันบาท ส่วนคนที่มีรายได้แต่ได้รับความเดือดร้อน อย่างครอบครัวพ่อหรือแม่เลี้ยงเดี่ยว ขาดเครื่องอุปโภคบริโภคและทุนทรัพย์ ก็จะช่วยด้านสิ่งของตามความต้องการให้ดำรงชีวิตอยู่ได้ และ 2.เข้าเกณฑ์ขององค์กรอื่นๆ เช่น กองทุนคนพิการ เงินช่วยเหลือด้านการศึกษา นมผง ก็ช่วยเหลือตามภารกิจ ทั้งหมดนี้จะช่วยเหลือเป็นรายกรณีโดยพิจารณาจากความต้องการ จึงขอเชิญชวนประชาชนที่เดือดร้อน ไม่มีทางออก ติดต่อมาที่ศูนย์ช่วยเหลือสังคม โทร.1300 ฟรี 24 ชั่วโมง เพื่อขอรับความช่วยเหลือ.
เพื่อเป็นคลังอาหารสำหรับช่วยเหลือประชาชนในชุมชน รวมทั้งกลุ่มเปราะบาง ได้แก่ เด็ก เยาวชน ผู้สูงอายุ และคนพิการ
โควิด-19,COVID-19,ครัวกลาง พม. เราไม่ทิ้งกัน,แจกอาหาร,ขาดแคลนอาหาร,จุติ ไกรฤกษ์,ข่าวทั่วไป